Document ID: 32010D0316

A TANÁCS HATÁROZATA
(2010. június 3.)
az 1999-es élelmiszersegély-egyezmény hatályának meghosszabbítása tekintetében az Élelmiszer-segélyezési Bizottságban az Európai Unió nevében elfogadandó álláspont megállapításáról
(2010/316/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 214. cikke (4) bekezdésére és 218. cikke (9) bekezdésére,
tekintettel az Európai Bizottság javaslatára,
mivel:
(1)
Az 1999-es élelmiszersegély-egyezménynek az Európai Közösség nevében történő megkötéséről a 2000/421/EK tanácsi határozat (1) rendelkezett, az egyezmény hatályát pedig az Élelmiszer-segélyezési Bizottság 2003. júniusi, 2005. júniusi, 2007. júniusi, 2008. júniusi és 2009. júniusi határozata meghosszabbította, így az 2010. június 30-ig hatályos.
(2)
Az 1995-ös gabonakereskedelmi egyezmény 2011. június 30-ig hatályos.
(3)
Az 1999-es élelmiszersegély-egyezmény 2010. június 30-án lejár, és az Élelmiszer-segélyezési Bizottság 2010. június 4-i 102. ülésén hivatalosan tárgyalni fogják a meghosszabbításának kérdését.
(4)
Az Élelmiszer-segélyezési Bizottság 2009. december 9-i 101. ülésén néhány tag úgy nyilatkozott, hogy kész az 1999-es élelmiszersegély-egyezményt 2011. június 30-ig egy évvel meghosszabbítani. Az Európai Unió azon az állásponton volt, hogy törekedni fog arra, hogy 2010 júniusában döntés szülessen az 1999-es élelmiszersegély-egyezmény jövőjére vonatkozóan, amelynek az előkészítő munkálatai azonnal megkezdődhetnek, ez azonban nem érinti az Élelmiszer-segélyezési Bizottság 2010. júniusi 102. ülésén közlésre kerülő hivatalos álláspontot.
(5)
Két lehetséges forgatókönyv van, amelyre vonatkozóan az Európai Uniónak ki kell dolgoznia az Élelmiszer-segélyezési Bizottság 102. ülésén képviselendő álláspontját:
a)
az Élelmiszer-segélyezési Bizottság tagjai által az 1999-es élelmiszersegély-egyezmény jövőjéről folytatott megbeszéléseken az Élelmiszer-segélyezési Bizottság 102. üléséig jelentős előrehaladást érnek el (vagyis ésszerűen feltételezhető, hogy az 1999-es élelmiszersegély-egyezmény újratárgyalása/egy jövőbeli egyezményre vonatkozó tárgyalások 2010 folyamán megkezdődnek), amely esetben az 1999-es élelmiszersegély-egyezmény egy évvel való meghosszabbítása lenne a leginkább megfelelő megoldás. A Bizottság ezt követően kezdeményezné az Európai Unió működéséről szóló szerződés 218. cikkében megállapított eljárást, javaslatot téve arra, hogy a Tanács adjon felhatalmazást a tárgyalások megkezdésére, és fogadjon el tárgyalási irányelveket; vagy
b)
az Élelmiszer-segélyezési Bizottság tagjai által az 1999-es élelmiszersegély-egyezmény jövőjéről folytatott megbeszéléseken az Élelmiszer-segélyezési Bizottság 102. üléséig nem érnek el jelentős előrehaladást, amely esetben az 1999-es élelmiszersegély-egyezmény egy évvel való meghosszabbítása nem lenne megfelelő megoldás, és a Bizottságnak az Európai Unió és tagállamai nevében hivatalosan elleneznie kellene az Élelmiszer-segélyezési Bizottságban az 1999-es élelmiszersegély-egyezmény meghosszabbítását támogató konszenzus létrejöttét.
(6)
Ezért az Élelmiszer-segélyezési Bizottságban az Európai Uniót képviselő Bizottságot tanácsi határozattal fel kell hatalmazni arra, hogy - amennyiben az (5) preambulumbekezdés a) pontjában meghatározott feltétel teljesül - támogassa az 1999-es élelmiszersegély-egyezmény egy évvel, vagyis 2011. június 30-ig történő meghosszabbítását, vagy pedig - amennyiben a feltétel nem teljesül - ellenezze az Élelmiszer-segélyezési Bizottságban az egyezmény meghosszabbítását támogató konszenzus létrejöttét,
ELFOGADTA EZT A HATÁROZATOT:
1. cikk
Az Európai Unió az Élelmiszer-segélyezési Bizottságban azt az álláspontot képviseli, hogy támogatja az 1999-es élelmiszersegély-egyezmény egy évvel, vagyis 2011. június 30-ig történő meghosszabbítását, amennyiben az Élelmiszer-segélyezési Bizottság tagjai által az 1999-es élelmiszersegély-egyezmény jövőjéről folytatott megbeszéléseken az Élelmiszer-segélyezési Bizottság 2010. június 4-i 102. üléséig jelentős előrehaladást érnek el (vagyis ésszerűen feltételezhető, hogy az 1999-es élelmiszersegély-egyezményt újratárgyalják/a jövőbeli egyezményre vonatkozó tárgyalások 2010 folyamán megkezdődnek).
Ha ez a feltétel nem teljesül, az Európai Unió - az Élelmiszer-segélyezési Bizottság eljárási szabályzatának 13. szabálya szerint - azt az álláspontot képviseli, hogy hivatalosan ellenzi az Élelmiszer-segélyezési Bizottságban az 1999-es élelmiszersegély-egyezmény meghosszabbítását támogató konszenzus létrejöttét.
2. cikk
A Bizottság felhatalmazást kap arra, hogy az 1. cikkben ismertetett álláspontok egyikét az Élelmiszer-segélyezési Bizottságban képviselje.
Kelt Luxembourgban, 2010. június 3-án.

Labels: 5